Uniuersis presentes litteras inspecturis. Nos frater Hugo, abbas monasterii Sancti Stephani Diuionensis, Lingonensis dyocesis, ordinis Sancti Augustini, totusque eiusdem loci conuentus, notum facimus quod nos constituimus, facimus et ordinamus procuratores nostros speciales, fratrem Hugonem de Marcenayo concanoïcum nostrum et Ansericum, rectorem ecclesie Sancti Iohannis Ponti Scissi et eorum quemlibet in solidum, ita quod non sit melior conditio occupantis, in omnibus et singulis causis controuersiis, dissensionibus et querelis quas habuimus, habemus et habere intendimus contra uenerabiles uiros et discretos decanum et capitulum capelle domini ducis Burgundie Diuionensis. Dantes eisdem procuratoribus nostris et cuilibet eorum insolidum, plenariam et liberam potestatem ac mandatum speciale agendi pro nobis nosque deffendendi, littem seu littes contestandi, proponendi, respondendi, excipiendi, replicandi, duplicandi, triplicandi, componendi, transigendi, paciscendi, compromittendi, compromissum pena uallandi, fideiubendi, testes, documenta et instrumenta producendi, dicendi tam in testes quam in dicta testium interlocutorias et diffinitiuas sentencias audiendi, iurandi in animas nostras de calumpnia de ueritate dicenda in causis premissis contra dictos decanum et capitulum de capelle, motis uel mouendis, appelandi appelatione, prosequendi beneficium absolutionis nostre, si necesse fuit impetrandi, et omnia alia et singula faciendi que nos facimus et facere possemus in premissis uel de premissis, si presentes essemus. Ratum et gratum plenius habentes et habituri quicquid per predictos procuratores nostros aut per quemlibet eorum factum fuerit seu etiam procuratum. Promittentes bona fide et sub hypotheca rerum monasterii nostri predicti, si necesse fuit iudicatum solui, cum omnis suis clausulis et hoc omnibus quorum interest uel interesse poterit, tenore presentium intimamus. In quorum omnium testimonium sigilla nostra presenti procurationi duximus apponenda. Datum et actum die Martis post anniuersarium Beate Marie Uirginis, anno Domini millesimo trecentesimo primo.